钦定古今图书集成/理学汇编/文学典/第207卷
## 钦定古今图书集成/理学汇编/文学典/第207卷

| 钦定古今图书集成 理学汇编 第二百七卷 |

| |

钦定古今图书集成理学汇编文学典

第二百七卷目录

诗部纪事五

文学典第二百七卷

《集异记》：“开元中，诗人王昌龄、高适、王涣之齐名。时风
尘未偶，而游处略同。一日天寒微雪，三诗人共诣旗
亭贳酒小饮。忽有梨园伶官十数人登楼会䜩，三诗
人因避席隈映，拥炉火以观焉。俄有妙妓四辈，寻续
而至，奢华艳曳，都冶颇极。旋则奏乐，皆当时之名部
也。昌龄等私相约曰：‘我辈各擅诗名，每不自定其甲
乙。今者可以密观诸伶所讴，若诗入歌词之多者，则
为优矣’。”俄而一伶拊节而唱，乃曰：“寒雨连江夜入吴，
平明送客楚山孤。洛阳亲友如相问，一片冰心在玉
壶。”昌龄则引手画壁，曰一绝句。又一伶讴之曰：“开箧
泪霑臆，见君前日书。夜台何寂寞，犹是子云居。”适则
引手画壁，曰一绝句。寻又一伶讴曰：“奉帚平明金殿
开，强将团扇共徘徊。玉颜不及寒鸦色，犹带昭阳日
影来。”昌龄则又引手画壁曰：“二绝句涣之自以诗名
已久”，因谓诸人曰：“此辈皆潦倒乐官，所唱皆巴人下
俚之词耳，岂《阳春白雪》之曲，俗物敢近哉？”因指诸妓
之中最佳者曰：“待此子所唱，如非我诗，吾即终身不
敢与子争衡矣。脱是吾诗，子等当须列拜床下，奉吾
为师。”因欢笑而俟之。须臾，次至双鬟发声，则曰：“黄沙
远上白云间，一片孤城万仞山。羌笛何须怨杨柳，春
风不度玉门关。”涣之即擨歈二子曰：“田舍奴，我岂妄
哉！”因大谐笑。诸伶不喻其故，皆起诣曰：“不知诸郎君
何此欢噱。”昌龄等因话其事，诸伶竞拜曰：“俗眼不识
神仙，乞降清重，俯就筵席。”三子从之，饮醉竟日。
《开元天宝遗事》：长安春时，盛于游赏，园林树木无闲
地。故学士苏颋应制云：“‘飞埃结红雾，游盖飘青云’。帝
览之，嘉赏焉，遂以御花亲插颋之巾上。时人荣之。”
《全唐诗话》：梁锽咏木老人云：“刻木牵丝作老翁，鸡皮
鹤发与真同。须臾弄罢寂无事，还是人生一梦中。”《明
皇还西内》，每咏此篇。

《本事诗》，开元中，颁赐边军纩衣，制于宫中。有兵士于
短袍中得诗曰：“沙场征戍客，寒苦若为眠。战袍经手
作，知落阿谁边？畜意多添线，含情更著绵。今生已过
也，重结后身缘。”兵士以诗白于帅，帅进之，元宗，命以
诗遍示六宫曰：“有作者勿隐，吾不罪汝。”有一宫人自
言万死。元宗深悯之，遂以嫁得诗人，仍谓之曰：“我与
汝结今身缘。”边人皆感泣。

天宝末，元宗尝乘月登勤政楼，命梨园弟子歌数阕。
有唱李峤诗者云：“富贵荣华能几时，山川满目泪沾
衣。不见祗今汾水上，惟有年年秋雁飞。”时上春秋已
高，问是谁诗，或对曰：“李峤。”因凄然泣下，不终曲而起
曰：“李峤真才子也。”又明年幸蜀，登白卫岭，览眺久之，
又歌是词，复言李峤真才子，不胜感叹。时高力士在
侧，亦挥涕久之。

《大唐新语》：李适之性简率，不务苛细，人吏便之。雅好
宾客，饮酒一斗不乱。延接宾客，昼决公务，庭无留事。
及为左相，每事不让李林甫。林甫憾之，密奏其好酒，
颇妨政事。元宗惑焉，除太子少保。适之遽命亲故欢
会，赋诗曰：“避贤初罢相，乐圣且衔杯。为问门前客，今
朝几个来？”举朝伏其度量。

李义府尝赋诗曰：“镂月成歌扇，裁云作舞衣。自怜回
雪影，好取洛川归。”有枣强尉张怀庆好偷名士文章，
乃为诗曰：“生情镂月成歌扇，出意裁云作舞衣。照镜
自怜回雪影，时来好取洛川归。”人为之谚曰：“活剥王
昌龄，生吞郭正一。”

《因话录》：吴兴僧昼，字皎然，工律诗。尝谒韦苏州，恐诗
体不合，乃于舟中抒思，作古体十数篇为贽。韦公全
不称赏，昼极失望，明日写其旧制献之。韦公吟讽，大
加叹咏。因语昼云：“师几失声名，何不但以所工见投，
而猥希老夫之意？人各有所得，非卒能致。”昼大伏其
鉴别之精。
《全唐诗话》：禄山之乱，李龟年奔放江潭，曾于湘中采
访使筵上唱云：“红豆生南国，秋来发几枝。赠君多采
撷，此物最相思。”又：“秋风明月苦相思，荡子从戎十载
馀。征人去日殷勤嘱，归雁来时数附书。”此皆王维所
制，而梨园唱焉。

王维年十七，时《九日忆山东弟兄》云：“独坐异乡为异
客，每逢佳节倍思亲。遥知兄弟登高处，遍插茱萸少
一人。”禄山大会凝碧池，梨园弟子欷歔泣下。乐工雷
海清掷乐器，西向大恸，贼支解于试马殿，维时拘于菩提寺，有诗曰：“万户伤心生野烟，百僚何日更朝天。
秋槐落叶深宫里，凝碧池头奏管弦。”后有罪，以此诗
获免。宁王宪贵盛，宠妓数十人，有卖饼之妻，纤白明
媚，王一见属意，因厚遗其夫，求之，宠爱逾等。岁馀，因
问曰：“汝复忆饼师否？”使见之，其妻注视，双泪垂颊，若
不胜情。时王坐客十馀人，皆当时文士，无不凄异。王
命赋诗，维先成云：“莫以今时宠，难忘异日恩。看花满
眼泪，不共楚王言。”坐客无敢继者，王乃归饼师，以终
其志。

《群居解颐》。安禄山败，史思明继逆，至东都，遇樱桃熟，
其子在河北，欲寄遗之，因作诗寄去。诗云：“樱桃一笼
子，半赤半已黄。一半与怀王，一半与周至。”诗成，赞美
之，皆曰：“史公此诗大佳，若能言一半周至，一半怀王，
即与‘黄’字声势稍稳。”思明大怒曰：“我儿岂可居周至
之下！”周至，即其傅也。

《全唐诗话》：颜鲁公为临川内史，邑有杨志坚者，嗜学
而贫，妻厌之，一日告离，志坚以诗送之曰：“平生志业
在琴书，头上如今有二丝。渔父尚知谿谷暗，山妻不
信出身迟。荆钗任意撩新鬓，明镜从他别画眉。今日
便同行路客，相逢即是下山时。”妻持诗诣州，请公牒
求别醮。颜公案其妻曰：“王欢之廪既虚，岂遵黄卷；朱”
叟之妻必去，宁见锦衣。污辱乡闾，败伤风俗。若无褒
贬，侥幸者多。遂棰之后，无弃其夫者。

王忠嗣镇北京，以女韫秀归元载。岁久见轻韫秀，劝
之游学。元乃游秦，为诗《别韫》曰：“年来谁不厌龙钟，虽
在侯门似不容。看取海山寒翠树，若遭霜霰到秦封。”
妻请偕行，曰：“路扫饥寒迹，天哀志气人。休零别离泪，
携手入西秦。”

元到京，屡陈时务，深符上旨，肃宗擢拜中书。《寄诸姊
妹》诗曰：“相闼已随麟阁贵，家风第一右丞诗。笄年解
笑鸣机妇，耻见苏秦富贵时。”元、肃代两朝宰相，贵盛
无比，复为一篇以喻之曰：“楚竹燕歌动画梁，春兰重
换舞衣裳。公孙开馆招佳客，知道浮云不久长。”
刘长卿，字文房，至监察御史，以检校祠部员外郎为
转运使判官，知淮南、鄂岳转运留后。鄂岳观察使吴
仲孺诬奏，贬播州南巴尉。会有为之辨者，除睦州司
马，终随州刺史。以诗驰声上元、宝应间。皇甫湜云：“诗
未有刘长卿一句，已呼宋玉为老兵矣；语未有骆宾
王一字，已骂宋玉为罪人矣。”其名重如此。

阎济美，大历九年春下第，将出关，献座主张谓诗六
韵曰：“蹇谔王臣直，文明雅量全。望炉金自跃，应物镜
何偏？南国幽沉尽，东堂礼乐宣。转令游艺士，更惜至
公年。芳树欢新景，青云泣暮天。唯愁凤池拜，孤贱更
谁怜。”谓览之，问失第之因，具以实告。谓深有遗才之
叹，乃曰：“所投六韵，必展后效。”明年，济美自江东继荐，
就试东都，谓后主文杂文已过，继欲帖经，济美辞以
不能，谓曰：“礼闱故事，亦许作诗续帖。”遂命《天津桥望
洛城残雪》题，济美曰：“新霁洛城端，千家积雪寒。未收
清禁色，偏向上阳残。”既而日势已晚，诗未就，谓曰：“据
见在将来”，一览称赏，遂唱过。卢景庄谓曰：“前足下试
《蜡日祈天宗赋》，以鲁丘对卫赐，则子”贡也，乃作“驷”字，
误矣。方悔之，明日谓曰：“天寒急景，诸公文卷不成，未
可以呈宰相，请重送纳。”既而索旧卷，则“驷”字上朱点
在焉，易卷之意，盖有在也。到阙，谓揖济美曰：“前日春
间遗才所投六韵，不敢暂忘，幸副素怀矣。”济美纪其
事曰：“前朝公相，许与定分一面，不忘济美哉！”

李道昌，唐大历十三年为苏州观察使。一日，郡城外
虎丘山有鬼，题诗二首，隐于石壁之上云：“青松多悲
风，萧萧声且哀。南山接幽陇，幽陇空崔嵬。白日徒昭
昭，不照长夜台。虽知生者乐，魂魄安能回。况复念所
亲，恸哭心肝摧。恸哭更何言，哀哉复哀哉！”又曰：“神仙
不可学，形化空游魂。白日非我朝，青松为我门。虽复
隔幽显，犹知念子孙。何以遣悲惋，万物归其根。寄语
世上人，莫厌临芳樽。庄生问枯骨，王乐成虚言。”道昌
异其事，遂具奏闻，准敕令致祭。道昌为其文曰：呜呼！
万古丘陵，化无再出。君若何人，能娴诗笔？何代而亡？
谁人子侄，曾作何官？是谁仙室，寂寞夜台？悲乎白日？
不向纸上石中隐出。桃源三月，深草“垂杨。黄莺百啭，
猿声断肠。不题姓字，宁辨贤良？呜呼哀哉！叹昔先贤，
空传经史，终无再还。青松岭上，嵯峨碧山。大唐正业，
已记诗言。痛复痛兮何处宾？悲复悲兮万古坟。能作
诗兮动天地，声悲怨兮泪霑巾。感我皇兮列清酌，愿
当生兮事明君。”是时祭后经数日，再有诗一绝于石
云：“幽冥虽异路，平昔忝攻文。欲知潜昧处，山北两孤
坟。”《后于寺山》之北，果有二坟，极高大，荆榛藂茂。询诸
耆老，竟不知何姓氏，至今犹存。

《云仙杂记》：杜甫子宗武以诗示阮兵曹，兵曹答以石
斧一具，随使并诗还之。宗武曰：“斧父斤也，兵曹使我
呈父，加斤削也。”俄而阮闻之曰：“误矣，欲子砍断其手，
此手若存，天下诗名又在杜家矣。”

《全唐诗话》：“德宗贞元四年九月，赐宴曲江亭。帝为诗序曰：‘朕在位仅将十载，实赖忠贤左右，克致小康。是
以择三令节，锡兹宴赏，俾大夫卿士得同欢洽也。夫
共其戚者同其休，有其初者贵其终。咨尔群僚，顺朕
不暇。乐而能节，职思其忧。咸若是，则庶乎理矣’。”因重
阳之会，聊示所怀。诗云：“早衣对庭燎，躬化勤意诚。时
此万机暇，适与佳节并。曲池洁寒流，芳菊含金英。干
坤爽气澄，台殿秋光清。朝野庆年丰，高会多欢声。永
怀无荒戒，良事同期情。”因诏曰：“卿等重阳会宴，朕想
欢洽，欣慰良多，情发于中，因制诗序，今赐卿等一本，
可中书门下简定文词士三十五人应制，同用‘清’字，
明日内于延英门进来。”宰臣李泌等虽奉诏简择，难
于取舍，由是百僚皆和。上自考其诗，以刘太真及李
纾等四人为上等，鲍防、于邵等四人为次等，张濛、殷
亮等二十三人为下等，而李晟、马燧、李泌三宰相之
诗，不加考第。

韦绶以内相感心疾，罢还第。帝九日作《黄菊歌》，顾左
右曰：“安可不示韦绶？”遣使持往，绶遂奉和附使进。帝
曰：“为文不已，岂颐养耶？”敕曰：“自今勿复尔。”

《云溪友议》：刘长卿郎中因人谓前有沈、宋、王、杜，后有
钱、郎、刘、李，乃曰：“李嘉祐、郎士元焉得与予齐称耶？”每
题诗不言其姓，但言长卿而已，以海内合知之耳。然
士林或见讥也。宋雍初无令誉，及婴瞽疾，其诗名始
彰。卢员外纶作拟僧之诗，僧清江作七夕之咏，刘随
州有眼作无眼之句，宋雍无眼作有眼之诗，故诗流
以为“四背”，或云“四倒”，然辞意悉为佳致。卢公诗曰：“愿
得远公知姓字，焚香洗钵过馀生。”《清江上人》诗曰：“惟
愁更漏促，离别在明朝。”刘随州诗曰：“细雨湿衣看不
见，闲花落地听无声。”宋君诗曰：“黄鸟不堪愁里听，绿
杨宜向雨中看。”

《全唐诗话》：顾况字逋翁，姑苏人。至德进士。性诙谐，与
柳浑、李泌为方外友。德宗时，浑辅政，以秘书郎召。及
泌相，自谓当得达官。久之，迁著作郎。况坐诗语调谑，
贬饶州司户。居于茅山，以寿终。皇甫湜为况文集序
云：“偏于逸歌长句，骏发踔厉，往往若穿天心，出月胁，
意外惊人语，非常人所能及，最为快也。其为人，类其”
《章句》云。

《本事诗》：顾况在洛乘门与三诗友游于苑中，坐流水
上，得大梧叶，题诗上曰：“一入深宫里，年年不见春。聊
题一片叶，寄与有情人。”况明日于上游，亦题叶上，放
于波中。诗曰：“花落深宫莺亦悲，上阳宫女断肠时。帝
城不禁东流水，叶上题诗欲寄谁？”后十馀日，有客来
苑中寻春，又于叶上得诗，以示况。诗曰：“一叶题诗出
禁城，谁人酬和独含情？自嗟不及波中叶，荡漾乘春
取次行。”

朱滔括兵，不择士族，悉令赴军。自阅于球场，有士子
容止可观，进趋淹雅，滔召问之：“所业者何？”曰：“学为诗。”
问：“有妻否？”曰：“有。”即令作《寄内诗》，援笔立成，词曰：“握笔
题诗易，荷戈征戍难。惯从鸳被暖，怯向雁门寒。瘦尽
宽衣带，啼多渍枕檀。试留青黛著，回日画眉看。”又令
代妻作诗，答曰：“蓬鬓荆钗世所稀，布裙犹是嫁时衣。
胡麻好种无人种，合得归时底不归。”滔遗以束帛，放
归。

《全唐诗话》：“戴叔伦字幼公，润州人。师事萧颖士，为门
人冠。刘晏管盐铁，表主管湖南。至云安，杨惠琳反，驰
客劫之曰：‘归我金币，可缓死’。叔伦曰：‘身可杀，财不可
得’。乃舍之。累迁至容管经略。德宗尝赋《中和节诗》，遣
使者宠赐。代还，卒。”

秦系，字公绪，会稽人，隐泉州南安九日山。张建封闻
系不可致，就加校书郎。自号东海钓客，与刘长卿善。
权德舆曰：“长卿自以为五言长城，系用偏师攻之矣。”
韦答系云：“知掩山扉三十秋，鱼须翠碧满床头。莫道
谢公方在郡，五言今日为君休。”盖以五言得名久矣。
年八十馀岁卒，南安人号其峰为高士峰。

系家剡山，向隐一纪。大历五年，人或以其文闻于留
守薛公。无何，奏系右卫率府仓曹参军。意所不欲，以
疾辞免。因《将命者献诗》云：“由来那敢议轻肥，散发行
歌自采薇。逋客未能忘野兴，辟书令遣脱荷衣。家中
匹妇空相笑，池上群鸥尽欲飞。更乞大贤容小隐，益
看愚谷有光辉。”

侯希逸镇淄青，韩翃为从事，罢府，闲居十年。李勉镇
夷门，辟为幕属。时已迟暮，不得意，多家居。一日，夜将
半，客叩门急贺曰：“员外除驾部郎中知制诰。”翃愕然
曰：“误矣！”客曰：“邸报制诰阙人，中书两进名，不从。”又请
之，曰：“‘与韩翃时有同姓名者为江淮刺史’。又具二人
同进。御批曰：‘春城无处不飞花，寒食东风御柳斜。日
暮汉宫传蜡烛，青烟散入五侯家’。”又批曰：“与此韩翃。”
客曰：“此员外诗耶？”翃曰：“是也。是不误时建中初也。”
《南部新书》云：“昇平公主宅即席，李端擅场。送王相之
幽镇，翃擅场。送刘相巡江淮，钱起擅场。”

德宗西幸，有神智骢、如意骝二马，谓之“功臣。”一日，有
进瑞鞭者，上曰：“朕有二骏，今得此，可谓三绝。”因吟《翃观调马》诗云：“鸳鸯赭目齿新齐，晓日花间放碧蹄。玉
勒乍回初喷沫，金鞭欲下不成嘶。”

世传翃有宠姬柳氏，翃成名，从辟淄青，置之都下。数
岁，寄诗曰：“章台柳，颜色青青今在否？纵使长条似旧
垂，也应攀折他人手。”柳答曰：“杨柳枝，芳菲节，可恨年
年赠离别。一叶随风忽报秋，纵使君来岂堪折。”后果
为番将沙吒利所劫，翃会入中书，道逢之，谓永诀矣。
是日，临淄大校置酒，疑翃不乐，具告之。有虞候将许
俊以义烈自许，即诈取得之，以授韩希逸，闻之曰：“似
我往日所为也。”俊复能之。翃后为夷门幕府，后生共
目为《恶诗》，轻之。

潞州节度薛嵩有青衣，善弹阮咸琴，手纹隐起如红
线，因以名之。一日辞去，冷朝阳为词曰：“采菱歌怨《木
兰舟》，送客魂销百尺楼。还似洛妃乘雾去，碧天无际
水东流。”

《琅嬛记》：贞元中有周存者，性喜放生。尝放一鲤鱼，戏
为诗极佳，陆贽称之，末云：“倘若成龙去，还施润物功。”
后入试，试题为“白云向空尽。”诗既成，苦于无结，忽忆
鲤鱼诗，因改二字云：“倘若从龙出，还施润物功。”遂得
通籍。

郭暧宴客，有婢镜儿善弹筝，姿色绝代。李端在坐时
窃寓目，属意甚深。暧觉之，曰：“李生能以弹筝为题，赋
诗娱客，吾当不惜此女。”李即席《口号》曰：“鸣筝金粟柱，
素手玉房前。欲得周郎顾，时时误拂弦。”暧大称善，彻
席上金玉酒器，并以镜儿赠李。

《唐国史补》：杜太保在淮南，进崔叔清诗百篇。德宗谓
使者曰：“此恶诗，焉用进？”时呼为“准敕恶诗。”

张建封自徐州入觐，为《朝天行》，末句云：“赖有双旌在
手中，镆铘昨夜新磨了。”德宗不悦。
《全唐诗话》乐天有《和燕子楼》诗，其序云：“徐州张尚书
亦有爱妓盼盼，善歌舞，雅多风态。为校书郎时，游淮
泗间，张尚书宴予，酒酣，出盼盼以佐欢。予因赠诗落
句云：‘醉娇胜不得，风袅牡丹花’。一欢而去。”尔后绝不
复知，兹一纪矣。昨日司勋员外郎张仲素绘之访余，
因吟诗，有《燕子楼》诗三首，词甚婉丽。诘其由，乃盼盼
所作也。绘之从事武宁军累年，颇知盼盼始末，云：“张
尚书既没，彭城有张氏旧第，中有小楼名燕子，盼盼
念旧，爱而不嫁，居是楼十馀年，于今尚在。”盼盼诗云：
“楼上残灯伴晓霜，独眠人起合欢床。相思一夜情多
少，地角天涯不是长。”又云：“北邙松柏锁愁烟，燕子楼
中思悄然。自埋剑履歌尘散，红袖香销一十年。”又云：
“适看鸿雁岳阳回，又睹元禽逼社来。瑶瑟玉箫无意
绪，任从蛛网任从灰。”余尝爱其新作，乃和之云：“满窗
明月满帘霜，被冷灯残拂卧床。燕子楼中寒月夜，秋
来祗为一人长。”“钿带罗衫色似烟，几回欲起即潸然。
自从不舞《霓裳曲》，叠在空箱十二年。”又：“今春有客洛
阳回，曾到尚书墓上来。见说白杨堪作柱，争教红粉
不成灰。”又赠之绝句：“黄金不惜买蛾眉，拣得如花四
五枝。歌舞教成心力尽，一朝身去不相随。”后仲素以
余诗示盼，盼乃反复读之，泣曰：“自公薨背，妾非不能
死，恐百载之后，以我公”重色，有从死之妾，是玷我公
清范也，所以偷生耳。乃和白公诗云：“自守空楼敛恨
眉，形同春后牡丹枝。舍人不会人深意，讶道泉台不
去随。”盼盼得诗后怏怏，旬日不食而卒。但吟云：“儿童
不识冲天物，谩把青泥污雪毫。”出《长庆集》。

王播，少孤贫，尝客扬州惠照寺木兰院，随僧斋飧。僧
厌怠，乃斋罢而后击钟。后二纪，播自重位出镇是邦，
因访旧游，向之题者，皆以碧纱幕其诗。播继以二绝
句曰：三十年前此院游，木兰花发院新修。如今再到
经行处，树老无花僧白头。”又：上堂已了各西东，惭愧
阇黎饭后钟。三十年来尘扑面，而今始得碧纱笼。”
《杜羔不第，将至冢，其妻刘氏先寄诗云：“良人的的有
奇才，何事年年被放回。如今妾面羞君面，君到来时
近夜来。羔即回寻登第，又寄诗云：“长安此去无多地，
郁郁葱葱佳气浮。良人得意正年少，今夜醉眠何处
楼？〈或云赵氏〉

宋若照，贝州人。父廷芬，生五女，皆警慧，善属文。长若
莘，次若照、若伦、若宪、若荀。若照尤高。皆性素洁，鄙薰
泽靓妆，不愿归人。欲以学名家，家亦不欲与寒乡凡
裔为姻对。贞元中，昭义节度使李抱贞表其才德，德
宗诏入禁中，试文章，并问经史大义，帝咨美，悉留宫
中。帝能诗，每与侍臣赓和，五人者皆预。又高其风标，
不以妾侍命之，呼“学士。”自贞元七年，秘禁图籍，诏若
莘总领，元和末卒。后，穆宗拜若照尚宫，嗣其秩。历穆、
敬、文三朝，皆呼“先生。”若宪，文宗时以谗死。伦、荀早卒。
廷芬男独愚不可教，为民终身。

濠梁南楚材，旅游陈颍，受颍牧之眷，无返旧意。其妻
薛媛，写真寄之曰：“欲下丹青笔，先拈宝镜端。已惊颜
索寞，渐觉鬓雕残。泪眼描将易，愁肠写出难。恐君浑
忘却，时展画图看。”夫妇遂偕老焉。时人嘲之曰：“当时
妇弃夫，今日夫弃妇。若不逞丹青，空房应独守莺莺姓崔氏，有张生者，托其婢红娘以《春词》二篇诱
之，崔答曰：“待月西厢下，迎风户半开。拂墙花影动，疑
是玉人来。”张喜其意，既遇而别，崔命琴鼓《霓裳羽衣》
之曲，张文战不利，崔贻书以广其意。又有《竹茶碾乱
丝》之赠曰：“泪痕在竹，愁绪萦丝。因物达情，永以为好。”
杨巨源、元稹善，张生见其意，叹赏之。巨源赋《崔娘》一
篇云：“清润潘郎玉不如，中庭蕙草雪销初。风流才子
多春思，肠断萧娘一纸书。”元稹亦续生《会真》诗三十
韵，张后以为妖于身也，绝之。既而崔托其所亲，潜寄
一诗云：“自从消瘦减容光，万转千回懒下床。不为傍
人羞不起，因郎憔悴却羞郎。”张将行赋一章以绝之
云：“弃置今何道？当时且自亲。还将旧来意，怜取眼前
人。”自是遂绝。

裴度赴敌淮西，题名华岳庙之阙门。大顺中，户部侍
郎司空图以一绝纪之曰：“岳前大队赴淮西，从此中
原息战鼙。石阙莫教苔藓上，分明认取晋公题。”乐天
求马，裴赠以马，因戏云：“君若有心求逸足，我还留意
在名姝。”引妾换马之事，乐天答曰：“安石风流无奈何，
欲将赤骥换青娥。不辞便送东山去，临老何人与唱
歌。”

元和三年，宣政殿试贤良方正能直言极谏科，一十
人登科。其后牛僧孺、李宗闵、王起、贾𫗧四人皆相次
拜相。先是，白居易在翰林为考校官，后僧孺罢相，出
镇扬州。居易在洛中有诗云：“北阙至东京，风光十六
程。坐移丞相阁，春入广陵城。红斾拥双节，白须无一
茎。万人开路看，百吏立班迎。阃外君弥重，樽前我亦”
荣。何须身自得，将相是门生。

公始至京，置琴书灞浐间，先以所业谒韩文公、皇甫
员外。二公披卷，卷首有《说乐》二章，未阅其词，遽曰：“且
以拍板为什么？”对曰：“乐句。”二公相顾大喜曰：“期高文
必矣。”公因谋所居，二公良久曰：“可于客户坊税一庙
院。”公如所教。二公复诲之曰：“某日可游青龙寺。”薄暮
而归。二公其日联镳至彼，因大书其门曰：“韩愈、皇甫
湜同谒几官先辈不遇。”翌日，辇毂名士咸往观焉，奇
章之名，由是赫然矣。或云：“僧孺登第，与同辈登政事
堂，宰相曰：‘扫厅奉候’。”

乐天求筝于维扬，僧孺先有诗曰：“但愁封寄去，魔物
或惊禅。”乐天云：“会教魔女弄，不动是禅心。”乐天云：“思
黯自夸前后服锺乳三千两”，而歌舞之妓甚多，乃谑
予衰老，故《答思黯》诗云：“锺乳三千两，金钗十二行。妒
他心似火，欺我鬓如霜。慰老资歌笑，销愁仰酒浆。眼
看狂不得，狂得且须狂。”奇章又有诗云：“不是道公狂
不得，恨公逢我不教狂。”

李翱在潭州，席上有舞《柘枝》者，颜色忧悴。殷尧藩侍
御当筵赠诗曰：“姑苏太守青娥女，流落长沙舞《柘枝》。
满座绣衣皆不识，可怜红脸泪双垂。”翱诘其事，乃姑
苏台韦中丞爱姬所生之女。〈夏卿之裔正卿之侄〉曰：“妾以昆弟
夭折，委身乐部，耻辱先人。”言讫涕咽，情不能堪。亚相
为之吁叹，且曰：“吾韦族姻旧。”速命更其舞衣，饰以褂
襦，延与韩夫人相见。〈夫人吏部之女〉顾其言语清楚，宛有冠
盖风仪，遂于宾榻中选士而嫁之。舒元舆侍郎闻之，
自京驰诗曰：“湘江舞罢忽成悲，便脱蛮靴出绛帷。谁
是蔡邕琴酒客？魏公怀旧嫁文姬。”

李翱荐孟郊于张建封云：“兹有平昌孟郊，正士也。”伏
闻执事旧知之。郊为五言诗，自前汉李都尉、苏属国
及建安诸子，南朝二谢，郊能兼其体而有之。李观荐
郊于梁肃补阙书曰：“郊之五言诗，其有高处，在古无
上，其有平处，下顾两谢。”韩《送郊诗》曰：“作诗三百首，杳
默咸池音。”彼三子皆知言也，岂欺天下之人哉！郊穷
饿不得安养其亲，周天下无所遇，作《诗》曰：“食荠肠亦
苦，强歌声无欢。出门即有碍，谁为天地宽？”其穷也甚
矣。凡圣人奇士，自以所负，不苟合于世，是以虽见之，
难得而知也。见而不能知其贤，如勿见而已矣；知其
贤而不能用，如勿知其贤而已矣；用而不能尽其才，
如勿用而已矣；尽其才而容谗人之所问者，如勿尽
才而已矣。故见贤而能知，知而能用，用而能尽其才，
而不容谗人之所间者，天下一人而已矣。郊《下第》诗
曰：“弃置复弃置，情如刀剑伤。”又《再下第》诗曰：“一夕九
起嗟，梦知不到家。两度长安陌，空将泪见花。”而后及
第，有诗曰：“昔日龌龊不足嗟，今朝旷荡恩无涯。青春
得意马蹄疾，一日看尽长安花。”一日之间，花即看尽，
何其速也！果不达。

贾岛，字浪先，范阳人。初为浮屠，名无本，能诗，独变格
入僻，以矫艳于元、白。来洛阳，韩愈教为文。去浮屠，举
进士，终普州司户。岛久不第，吟“病蝉”之句，以刺公卿。
或奏岛与平曾等为十恶逐之。诗曰：“病蝉飞不得，向
我掌中行。折翼犹能薄，酸吟尚极清。露华凝在腹，尘
点误侵睛。黄雀并乌鸟，俱怀害尔情。”大中末，授遂州
长江簿。初之任，届东川，守者厚礼之。岛献《感恩》诗曰：
“匏革奏终非独乐，军城未晓启重门。何时却入三台
贵，此日空知八座尊。罗绮舞间收雨点，貔貅阃外卷云根。逐迁属吏随宾列，拨櫂扁舟不忘恩。”自长江迁
普州司仓。方干自镜湖寄诗曰：“乱山重复叠，何处访
先生？岂料多才者，空垂不第名。闲曹犹得醉，薄俸亦
胜耕。莫问吟诗苦，年年芳草平。”岛至老无子，因啖牛
肉得疾，终于传舍。

岛诗有警句，韩退之喜之。其《度桑干》诗曰：“客舍并州
已十霜，归心日夜忆咸阳。无端更渡桑干水，却望并
州是故乡。”

又《赴长江道中》诗曰：“策杖驰山驿，逢人问梓州。长江
何日到？行客替生愁。”晋公度初立第，于街西兴化里
凿池种竹，起台榭。岛方下第，或以为执政，恶之，故不
在选，怨愤题诗曰：“破却千家作一池，不栽桃李种蔷
薇。蔷薇花落秋风起，荆棘满庭君始知。”皆恶其不逊。
岛为僧时，洛阳令不许僧午后出寺，岛有诗云：“不如
牛与羊，犹得日暮归。”韩愈惜其才，俾反俗。应举，贻其
诗云：“孟郊死葬北邙山，日月星辰顿觉闲。天恐文章
中断绝，再生贾岛在人间。”由是振名。〈或曰非退之诗〉
章孝标，元和十三年下第，时辈多为诗以刺主司，独
孝标为《归燕》诗留献侍郎庾承宣得诗，展转吟讽。庾
重典礼曹，孝标《来年登第》诗云：“旧垒危巢泥已落，今
年故向社前归。连云大厦无栖处，更傍谁家门户飞。”
后孝标及第，除正字，东归，题杭州樟亭驿云：“樟亭驿
上题诗客，一半寻为山下尘。世事日随流水去，红花”
还似白头人。初成落句云：“红花真笑白头人”，改为“还
似”，且曰：“我将老成名，似我芳艳，讵能久乎？”及还乡而
逝。或曰：“前有八元，后有孝标，皆桐庐人，复同姓而皆
不达。”

李绅镇扬州，请孝标赋《春雪诗》，命题于台盘上。孝标
唯然，索笔一挥云：“六出飞花处处飘，粘窗拂砌上寒
条。朱门到晚难盈尺，尽是三军喜气销。”

施肩吾，洪州人。元和十年登第。以洪州西山羽化之
地，慕其真风，高蹈于此。为诗奇丽，著《百韵山居诗》，才
情富赡。如“荷翻紫盖摇波面，蒲莹青刀插水湄。”又“烟
粘薜荔龙须软，雨压芭蕉凤翅垂。”

元和中，孟简将试，诣日者卜之，曰：“近东门坐，即得之
矣。”既入，即坐西廊。迫晚，忽得疾，邻坐请与终篇，见其
姓，即东门也，乃擢上第。

简，字几道，德州人。元和中，为户部侍郎，以赃贬。后以
太子宾客分司卒。尢工诗，尚节义。

韦丹，字公明，京兆人。幼孤，从外祖颜真卿，元和中帅
江西，功第一。丹与东林灵澈上人为忘形之契。丹尝
为《思归》绝句以寄澈云：“王事纷纷无暇日，浮生冉冉
只如云。已为平子归休计，五老岩前必共闻。”澈奉酬
诗曰：“年老身闲无外事，麻衣草坐亦容身。相逢尽道
休官去，林下何曾见一人。”

郑还古闲居东都，将入京赴选，柳当将军者饯之。酒
酣，以一诗赠柳氏之妓曰：“冶艳出神仙，清声胜管弦。
词轻白苎曲，歌遏碧云天。未拟生裴秀，何如乞郑元。
不堪金谷水，横过坠楼前。”柳喜甚曰：“专俟荣命，以此
为贺。”未几，还古除国子博士。柳见除目，即遣入京。及
嘉祥驿，而还古物故，乃放妓他适。《逸史》载，还古初娶
“柳氏女，嘉会之初，梦娶房氏。后柳卒。再娶东都李氏，
属房直温为东洛少尹，李之舅也。礼宴皆房主之，始
知旧梦之前定也。”

严休复《扬州唐昌观玉蕊花拆，有仙人游，怅然成二
绝》云：“终日斋心祷玉宸，魂销目断未逢真。不如满树
琼瑶蕊，笑对藏花洞里人。”又：“羽车潜下玉龟山，尘世
何由睹舜颜。惟有无情枝上雪，好风吹缀绿云鬟。”元
和中，见一女子从以二女冠三小仆，直造花所。伫立
良久，命小童折花数枝，谓黄冠者曰：“曩有玉峰之期”，
自是可以行矣。行百步许，遂不复见。休复有诗，元微
之和云：“弄玉潜归玉树时，不教青鸟出花枝。的应未
有诸人觉，只恐严郎卜得知。”

周匡物，字几本，潭州人。元和十一年李逢吉下进士
及第，时以歌诗著名。家贫，徒步应举，至钱塘，乏僦船
之资，久不得济，乃题诗公馆云：“万里茫茫天堑遥，秦
皇底事不安桥。钱塘江口无钱过，又阻西陵两信潮。”
郡牧见之，乃罪津吏。

刘郇伯与范酂郎中为诗友，范曾得一句云：“岁尽天
涯雨。”久而莫属。郇伯曰：“何不曰‘人生分外愁’。”范甚赏
之。

李汇征客游闽越，至循州，冒雨求宿，或指韦氏庄居。
韦氏杖履迎宾，年八十馀，自称曰野人韦思明每与
李生谈论，或诗或史，淹留累夕，汇征善谈而不能屈
也。论数十家之作，次第至李涉诗，主人酷称善。汇征
遂吟曰：“远别秦城万里游，乱山高下出商州。关门不
锁寒溪水，一夜潺湲送客愁。华表千年一鹤归，丹砂
为顶雪为衣。泠泠仙语人听尽，却向五云翻翅飞。”思
明复吟二篇曰：“因韩为赵两游秦，十月冰霜渡孟津。
纵使鸡鸣见关吏，不知余也是何人。”又曰：“滕王阁上

湖，交结奸徒，为不平事。”后遇李涉博士蒙简一诗，因
而跧迹。李公待愚拟陆士衡之荐戴若思，中心藏焉，
遂隐罗浮，经于一纪。李既云亡，不复再游秦楚，追惋
今昔，或潸然。乃持觞而酹，反袂而歌云：“春雨潇潇江
上村，绿林豪客夜知闻。相逢不用相回避，世上如今
半是君。”乾符辛丑岁，范摅客于云川，值《汇征》，细述其
事云：于韦叟之居，观《李博士手翰》云：“汇征后登进士
第。”按李涉尝过九江，至皖口遇盗，问何人，从者曰：“李
博士也。”其豪首曰：“若是李涉博士不用剽夺，久闻诗
名，愿题一篇足矣。”涉赠一绝云云。

段文昌。父锷为江陵纠，文昌自渚宫客游成都，韦南
康与奏，释褐为宾从。后刘辟逐佐外邑，高崇文收蜀，
召复旧职，指其椅曰：“此犹不足与君坐。”文昌遽请归
阙。至兴元西鹄鸣驿，有僧倚巴山者，有前识，谓文昌
曰：“去日既逢梅蕊绽，来时应见杏花开。”至京屡升擢，
自相位，拜剑南节度。西至鹄鸣僧，已物故，杏花方盛。
僧清塞，东洛人，姓周氏，少从浮图法，遇姚合而返，乃
易名贺。初与贾长江无可齐名。贺《哭百喦师》云：“林迳
西风急，松枝构杪馀。冻须亡夜剃，遗偈疾时书。地燥
焚身后，堂空卧影初。此时频下泪，曾省到吾庐。”时岛
亦有诗云：“苔覆石床新，师曾过几春。写留行道影，焚
却坐禅身。塔院关松雪，经房锁隙尘。自嫌双泪下，不
是解空人。”时谓《相侔》云。

《摭言》：裴令公居东洛，夜宴联句，元白有得色。次至杨
汝士曰：“昔日兰亭无艳质，此时金谷有高人。”白曰：“笙
歌鼎沸，勿作此冷淡生活。”元曰：“乐天能全其名。”
何涓为《潇湘赋》，天下传之。同时潘纬以古镜诗著名。
或曰：“潘纬十年吟古镜，何涓一夕赋《潇湘》。”

段维嗜煎饼，一饼熟成一韵诗。

《因话录》：张弘靖三世掌书命，在台座，前代未有。杨巨
源赠公诗云：“伊陟无闻祖，韦贤不到孙。”时称其能与
张家说家门。巨源在元和中，诗韵不为新语，律体务
实，功夫颇深，自旦至暮，吟咏不辍。巨源年老，头数摇，
人言吟诗多得致。

《云仙杂记》：贾岛常以岁除，取一年所得诗，祭以酒脯，
曰：“劳吾精神，以是补之。”

张祜苦吟，妻孥唤之不应，以赍祜。祜曰：“吾方口吻生
花，岂恤汝辈？”

皇甫汇谒韩愈，愈赠以诗，汇退有言怒愈，不为置酒。
愈曰：“岂不胜以烂黄鱼待汝耶？”

柳宗元吟《春水如蓝》诗，久之不成，乃取九脚床于池
边沙上玩味终日，仅能成篇。

张籍取杜甫诗一帙，焚取灰烬，副以膏蜜，频饮之，曰：
“令吾肝肠从此改易。”

柳宗元得韩愈所寄诗，先以蔷薇露灌手，熏玉蕤香，
后发读，曰：“《大雅》之文，正当如是。”

元微之、白乐天，两不相下。一日同咏李花，微之先成
曰：“苇绡开万朵。”乐天乃服。绡，练也。苇白而绡轻。
《本事诗》韩吏部作《轩辕弥明传》，言尝与文友数人会
宿，有老道士形貌瑰异，自通姓名求宿，言论甚奇。既
及饮酒，众度其必不留情于诗，因联句咏罏中石罂，
将以困之。其首唱曰：“妙匠琢山骨，刳中事调烹。”至弥
明，自云不善俗书，书则人多不识，遣人执笔吟曰：“龙
头绾菌蠢，豕腹涨膨脝。”座客无不叹异。会人思竭，不
能复续，弥明连促成之。有微吟者，其声凄苦，弥明咏
中讥侮之曰：“仍于蚯蚓窍，更作苍蝇声。”状。罂之声，既
已酷似，讥微吟者亦复著题，皆大惊伏。须臾，倚壁而
睡，鼻中大鼾，其声如雷。座人异且畏之，咸避就寝。既
明失之，莫知所在。

崔曙进士，作《明堂火珠诗》，赎帖曰：“夜来双月满，曙后
一星孤。”当时以为警句。及来年曙卒，惟一女名星，星
人始悟其自谶也。

《玉泉子》刘瞻之先寒士也。十岁许，在郑𬘡左右，主笔
砚。至十八九，𬘡为御史，西巡荆部，商山歇马亭，俯瞻
山水，时雨新霁，岩岚奇秀，泉石甚佳。𬘡坐久，起行五
六里，曰：“此胜概不能吟咏，虽晚何妨？”即停于亭，欲题
诗，顾见一绝，染翰尚湿，𬘡大讶其佳绝。时南北无行
人，顾左右但向来刘景，在后三二里。公戏之曰：“莫是
尔否？”景拜曰：“实见侍御吟赏，起予辄有寓题，引咎又
拜。”公咨嗟久之而去。比回京阙，戒子弟涵、瀚已下曰：
“刘景他日有奇才，文学必超异，自此可令与汝共处
于学，寝馔一切，无异尔辈，吾亦不复指使。”至三数年，
所成文章皆词理优壮，凡再举成名，公召辟法寺学
省清级，及生瞻及第。

《唐语林》：“李益诗名早著，《征人歌》一篇，好事者画为图
障，回乐烽前沙雪，天下唱为歌曲。”

《云溪友议》：朱庆馀校书，既遇水部郎中张籍知音，遍
索庆馀制篇什数通，吟改后只留二十六章，水部置
于怀抱而推赞之。清列以张公重名，无不缮录讽咏，
遂登科第。朱君尚为谦退，作《闺意》一篇以献张公，公明其进退，寻亦和焉。诗曰：“洞房昨夜停红烛，待晓堂
前拜舅姑。妆罢低声问夫婿，画眉深浅入时无？”张籍
郎中酬曰：“越女新妆出镜心，自知明艳更沉吟。齐纨
未足人间贵，一曲《菱歌》抵万金。”朱公才学，因张公一
诗，名流于海内矣。

宪宗皇帝朝，以北狄频侵边境，大臣奏议：“古者和亲
之利有五，而日无千金之费。”上曰：“比闻有一卿能为
诗，而姓氏稍僻，是谁？”宰相对曰：“恐是包子虚、冷朝阳，
皆不是也。”上遂吟曰：“山上青松陌上尘，云泥岂合得
相亲。世路尽嫌良马瘦，惟君不弃卧龙贫。千金未必
能移姓，一诺从来许杀身。莫道书生无感激，寸心还
是报恩人。”侍臣对曰：“‘此是戎昱诗也’。京兆尹李銮拟
以女妻昱，令其改姓，昱固辞焉。”上悦曰：“朕又记得《咏
史》一篇，此人若在，便与朗州刺史武陵桃源。足称诗
人之兴咏。圣旨如此稠叠，士林之荣也。”其《咏史》诗曰：
“汉家青史内，计拙是和亲。社稷依明主，安危托妇人。
岂能将玉貌，便欲静胡尘。地下千年骨，谁为辅佐臣？”
上笑曰：“魏绛之功，何其懦也！”大臣公卿遂息和戎之
论矣。文宗、武宗之世，举子亦有斯咏，《果毅》者佳焉。斛
律斯者，长安退将也。其诗曰：“塞外冲沙损眼明，归来
养病卧秦城。上高楼阁看星坐，著白衣裳把剑行。常
说老身思斗将，最怜无事削藩营。翠蛾红脸和回鹘，
惆怅中原不用兵。”

襄阳牛相公赴举之秋，每为同袍见，忽及至昇超诸
公悉不如也。尝投贽于刘补阙禹锡，对客展卷，飞笔
涂窜其文，且曰：“必先辈未期至矣。”然物谢砻砺，终为
怏怏。历三十馀岁，刘转汝州陇西，镇汉南，枉道驻旌
旄，信宿，酒酣，直笔以诗谕之，刘公承诗意，方悟往年
改牛公文卷，因诫子弟咸元、承雍等曰：“吾立成人之
志，岂料为非！况汉上尚书，高识达量，罕有其比。昔主
父偃家为孙弘所夷，嵇叔夜身死锺会之口，是以魏
武诫其子云：‘吾大忿怒，小过失，慎勿学焉。汝辈修进，
守中为上也’。”席上《赠汝州刘中丞、襄州节度使牛僧
孺》诗曰：“粉署为郎四十春，今来名辈更无人。休论世
上升沉事，且斗樽前见在身。珠玉会应成咳唾，山川
犹觉露精神。莫嫌恃酒轻言语，曾把文章谒后尘。”《奉
和牛尚书韵。汝州刺史刘禹锡》诗曰：“昔年曾忝汉朝
臣，晚岁空馀老病身。初见相如成赋日，后为丞相扫
门人。追思往事咨嗟久，幸喜清光笑语频。犹有当时
旧冠剑，待公三日拂埃尘。”牛公吟和诗，前意稍解，曰：
“三日之事，何敢当焉。”于是移宴竟夕，方整前驱也。中
山公谓诸宾友曰：“予昔与丞相德舆、庾词同舍郎，莫
之会也，与韩退之愈优劣人物，两浙袁给事同肩，与
李表臣、程突梯而侮李兵部绅，与柳子厚、宗元评修
国史，而薄侍郎衮，与光化论制诰，而鄙席舍人夔。予
二十八年在外，五为刺史，而不复亲台省，以此将知
清途”隔绝，其自取乎？或有淡薄相待，缄翰莽卤者，每
吟张博士籍诗云：“新酒欲开期好客，朝衣暂脱见闲
身。”对花木，则吟王右丞诗云：“兴阑啼鸟换，坐久落花
多。”则幽居之趣少安耳。予友稀旧人，苦为异代，今日
为文，都不惬意。洛中白二十二居易苦好予《秋水咏》
曰：“东屯沧海阔，南壤洞庭宽。”又《石头城下作》云：“山连
故国周遭在，潮打空城寂寞回。”予自知不及苏州。韦
十九郎中应物诗曰：“春潮带雨晚来急，野渡无人舟
自横。”尝过洞庭，虽为一篇，静思杜员外甫落句云：“年
去年来洞庭上，白𬞟愁杀白头人。”鄙夫之言，有愧于
杜公也。杨虞卿校书《过华山》诗曰：“河势昆仑远，山形
菡萏秋。”此句实为佳对。又皇甫博士《湜鹤处鸡群赋》
云：“若李陵之生降，但见异类；如屈原之相楚，惟我独
醒。”然二君矜衒，俱为朝野之绝伦。予亦昔时直气，难
以为制，因作一口号赠歌人米嘉荣曰：“唱得梁州意
外声，旧人惟有米嘉荣。近来年少轻前辈，好染髭须
事后生。”夫人游尊贵之门，常须慎酒。昔赴吴台，扬州
大司马杜公鸿渐，为余开宴，沉醉归驿亭，稍醒，见二
女子在旁，非我有也。乃曰：“郎中席上与司空诗，特令
二乐妓侍寝耳。醉中之作，都不记忆。明日备状启陈
谢，杜公亦优容之，何施面目也？”予以郎署州牧，轻忤
三司，岂不过哉？诗曰：“高髻云鬟宫样妆，春风一曲杜
韦娘。司空见惯寻常事，断尽苏州刺史肠。”中山刘公
曰：顷在夔州，少逢宾客，纵有停舟相访，不可久留。乃
独吟曰：“巴人泪逐猿声落，蜀客舟从鸟道来。”忽得京
洛故人书题，对之零涕。又曰：“浮生谁至百年倏尔衰
暮。富贵穷愁，实其常分，胡为嗟怨哉！”

《因话录》：元和以来，词翰兼奇者，有柳柳州宗元、刘尚
书禹锡及杨公。刘杨二人，词翰之外，别精篇什。又张
司业籍善歌行，李贺能为新乐府，当时言歌篇者，宗
此二人。

摭言：“元相公在浙东宾府，有薛书记，酒后争令，以酒
器掷伤公犹子，遂出幕。既去，作《十离诗》以献：犬离主，
笔离手，马离厩，鹦鹉离笼，燕离巢，珠离掌，鱼离池，鹰

诗》云：“越管宣毫始称情，红笺纸上撒花琼。都缘用久
锋头尽，不得羲之手内擎。”《鹦鹉诗》云：“陇西独自一孤
身，飞去飞来上锦裀。都缘出语无方便，不得笼中更
唤人。”《燕诗》云：“出入朱门未肯抛，主人常爱语交交。衔
泥污秽珊瑚簟，不得梁间更垒巢。”

《全唐诗话》：元稹闻西蜀薛涛有辞辨，及为监察使蜀，
以御史推鞫，难得见焉。严司空潜知其意，每遣薛往。
洎登翰林，以诗寄曰：“锦江滑腻蛾眉秀，生得文君与
薛涛。言语巧偷鹦鹉舌，文章分得凤凰毛。纷纷辞客
多停笔，个个公侯欲梦刀。别后相思隔烟水，菖蒲花
发五云高。”后廉问浙东，乃有刘采春，自淮甸而来，容
华莫比。元赠诗曰：“新妆巧样画双蛾，谩裹常州透额
罗。正面偷匀光滑笏，缓行轻踏皱纹波。言词雅措风
流足，举止低回秀媚多。更有恼人肠断处”，选词能唱
《望夫歌》。《望夫歌》即《罗唝》之曲也。元云在浙河七年，因
醉题东武，其诗曰：“役役行人事，纷纷碎簿书。功夫两
衙尽，留滞七年馀。病痛梅天发，亲情海岸疏。因循未
归得，不是忆鲈鱼。”卢侍郎简求戏曰：“丞相虽不为鲈
鱼，为好镜湖春色耳。”谓采春也。

公先娶京兆韦氏，字蕙丛。韦逝，为诗悼之曰：“曾经沧
海难为水，除却巫山不是云。”

乐天在洛，太和中，稹拜左丞相，自越过洛，以二诗别
乐天云：“君应怪我留连久，我欲与君辞别难。白头徒
侣渐稀少，明日恐君无此欢。”又云：“自识君来三度别，
这回白尽老髭须。恋君不去君须会，知得后回相见
无。”未几，死于鄂。乐天哭之曰：“始以诗交，终以诗诀。兹
笔相绝，其今日乎。